Mewn erthygl gan y Parchedig Ifor Rees, a gyhoeddwyd (ni wn ym mha gylchgrawn) yn nechrau’r nawdegau, mae’n trafod ysgrif ar ddau bentref cyfagos, o waith yr Athro W J Gruffydd.
Galwodd yr Athro’r pentrefi yn bentre’r Bryn a phentre’r Pant.
“Yn y Pant ‘roedd yr olaf o ‘r capeli Cymraeg newydd droi yn Saesneg ei hiaith, ond ym mhentre’r Bryn, ar draws afon Tâf, ‘roedd y Gymraeg yn dal ei thir  “cystal ag unrhyw blwyf cyffredin ym Môn neu Geredigion”. 
‘Roedd hwyl fawr ar oedfaon a chyfarfodydd llenyddol y capel, a pherfformid yno ddramau Cymraeg safonol, a gyfansoddid gan awdur lleol. Pentre’r Pant, wrth gwrs oedd Ffynnon Taf a phentre’r Bryn oedd Gwaelod-y-garth.”
Medd Ifor Rees - “Ddiwedd y pumdegau pan ymaelodais ym Methlehem…’roedd y Gymraeg ar drai yn y pentref, a mawr fu llafur y gweinidog (Y Parchedig Gwilym Morris) a Mr John Charles Davies, ac eraill o’r ffyddloniaid wrth ddysgu’r plant drwy gyfrwng y Gymraeg. ‘Roedd talcen caled iawn gyda nhw. Ond llwyddwyd i gadw’r oedfaon a’r Gymanfa Ganu flynyddol yn drwyadl Gymraeg…Eto onibai am ddyfalbarhad John Charles, a’i debyg, ni fyddai’r un cnewyllyn o Gymriegrwydd ar gael yno pan aeth Mrs Gruffydd John Williams ac eraill i frwydro dros sefydlu Ysgol Gymraeg yn y pentref. Y symydiad hwnnw, mewn gwirionedd, a drawsnewidiodd fywyd capel Bethlehem – ynghyd a’r ffaith bod cynifer o deuluoedd ifainc Cymraeg eu hiaith wedi dod i fyw i’r cyffiniau. Y ffaith yw nad capel pentref yw Bethlehem mwyach, ond eglwys bro, a’i dalgylch yn eang iawn. Daw’r rhieni ifainc a’u plant o’r Creigiau, a Phentyrch, Radur, Llandaf a’r Eglwys Newydd, Ffynnon Taf, Rhiwbeina a Thornhill.
Ysywaeth mynd yn llai o flwyddyn i flwyddyn y mae nifer y brodorion sy’n gallu mynychu’r oedfaon, a hynny oherwydd henaint a llesgedd – “prin rai, lle ‘roedd gynnau gant”. Ond y maent hwythau , yn fwy na neb, yn ymlawenhau bod holl weithgareddau Bethlehem yn para’n gyfan gwbl Gymraeg – a’r oedfa fore Sul yn gysurus lawn.”  
